CELEX: C2005/045/33
Language: el
Date: 2005-02-19 00:00:00
Title: Υπόθεση C-512/04 P: Αίτηση αναιρέσεως που άσκησε στις 15 Δεκεμβρίου 2004 (τηλεομοιοτυπία 14.12.04) η Vitakraft-Werke Wührmann & Sohn GmbH & Co.KG, υποστηριζόμενη από την Krafft SA, κατά της αποφάσεως του δευτέρου τμήματος του Πρωτοδικείου των Ευρωπαϊκών Κοινοτήτων, της 6ης Οκτωβρίου 2004, στην υπόθεση T-356/02, Vitakraft-Werke Wührmann & Sohn GmbH & Co.KG κατά Γραφείου Εναρμονίσεως στο πλαίσιο της Εσωτερικής Αγοράς (Εμπορικά σήματα, Σχέδια και Υποδείγματα)

19.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/18
            
         Αίτηση αναιρέσεως που άσκησε στις 15 Δεκεμβρίου 2004 (τηλεομοιοτυπία 14.12.04) η Vitakraft-Werke Wührmann & Sohn GmbH & Co.KG, υποστηριζόμενη από την Krafft SA, κατά της αποφάσεως του δευτέρου τμήματος του Πρωτοδικείου των Ευρωπαϊκών Κοινοτήτων, της 6ης Οκτωβρίου 2004, στην υπόθεση T-356/02, Vitakraft-Werke Wührmann & Sohn GmbH & Co.KG κατά Γραφείου Εναρμονίσεως στο πλαίσιο της Εσωτερικής Αγοράς (Εμπορικά σήματα, Σχέδια και Υποδείγματα)
   (Υπόθεση C-512/04 P)
   (2005/C 45/33)
   Γλώσσα διαδικασίας: η γερμανική
   Η εταιρία Vitakraft-Werke Wührmann & Sohn GmbH & Co.KG, υποστηριζόμενη από τον δικηγόρο. Ulrich Sander, του γραφείου Eisenführ, Speiser & Partner, Martinistraße 24, D-28195 Bremen, άσκησε στις 15 Δεκεμβρίου 2004 (τηλεομοιοτυπία 14.12.04), ενώπιον του Δικαστηρίου των Ευρωπαϊκών Κοινοτήτων αναίρεσε κατά της αποφάσεως του δευτέρου τμήματος του Πρωτοδικείου των Ευρωπαϊκών Κοινοτήτων, της 6ης Οκτωβρίου 2004, στην υπόθεση T-356/02, Vitakraft-Werke Wührmann & Sohn GmbH & Co.KG κατά Γραφείου Εναρμονίσεως στο πλαίσιο της Εσωτερικής Αγοράς (Εμπορικά σήματα, Σχέδια και Υποδείγματα).
   Η αναιρεσείουσα ζητεί από το Δικαστήριο:
   Να αναιρέσει την απόφαση T-356/02 του δευτέρου τμήματος του Πρωτοδικείου, της 6ης Οκτωβρίου 2004 (1).
   Λόγοι και κύρια επιχειρήματα:
   Το υπό κρίση ζήτημα στην παρούσα υπόθεση είναι ο κίνδυνος συγχύσεως, κατά την έννοια του άρθρου 8, παράγραφος 1, στοιχείο β', του κανονισμού 40/94, περί κοινοτικού σήματος, της 20ής Δεκεμβρίου 1993. Το Πρωτοδικείο έκρινε ότι υφίσταται κίνδυνος συγχύσεως μεταξύ του σήματος KRAFFT (εθνικό ισπανικό σήμα) και του αιτουμένου κοινοτικού σήματος VITAKRAFT, και μάλιστα για το ισπανικό κοινό. Προς θεμελίωση της αποφάσεώς του το Πρωτοδικείο ρητώς αναφέρθηκε σε προηγούμενη δική του απόφαση επί της υποθέσεως T-6/01 (Matratzen Concord κατά ΓΕΕΑ-Hukla Germany [MATRATZEN], επιβεβαιωθείσα με διάταξη του Δικαστηρίου, της 28ης Απριλίου 2004, στην υπόθεση C-3/03 P), η οποία, όμως, κατά τη γνώμη της αναιρεσείουσας αφορούσε διαφορετικά πραγματικά περιστατικά και δεν μπορεί να συγκριθεί με την παρούσα υπόθεση. Στην υπόθεση Matratzen επρόκειτο για αποτελούμενο από τρεις χωριστές και συνδυασμένες μεταξύ τους λέξεις σήμα «Matratzen Markt Concord», ως προς το οποίο (επίσης για το ισπανικό κοινό) υπήρχε, κατά το Δικαστήριο, κίνδυνος συγχύσεως με το εθνικό σήμα «MATRATZEN», με ιδιαίτερο στοιχείο το γεγονός ότι το προγενέστερο ισπανικό σήμα «MATRATZEN» είχε καταχωριστεί για το προϊόν «Matratzen» (στρώμα στη γερμανική γλώσσα), με αποτέλεσμα η γερμανική λέξη «Matratzen» να έχει αποκτήσει αποκλειστικότητα ως σήμα στην Ισπανία, καθόσον η γερμανική αυτή λέξη δεν έχει, ασφαλώς, περιγραφικό χαρακτήρα για τον Ισπανό καταναλωτή. Πάντως, κατά την άποψη της αναιρεσείουσας, τέτοιου είδους δικαιώματα επί σήματος δεν μπορούν, στο πλαίσιο μιας εναρμονισμένης ευρωπαϊκής αγοράς, παρά να τυγχάνουν περιορισμένης προστασίας στο πλαίσιο διαδικασίας ανακοπής κατά αιτουμένου κοινοτικού σήματος, έτσι ώστε να τίθεται εν αμφιβόλω η προκύπτουσα από την απόφαση MATRATZEN νομολογία.
   Επισημαίνονται, επίσης, οι διαφορές μεταξύ του αιτουμένου στην παρούσα υπόθεση σήματος και του σήματος για το οποίο επρόκειτο στην υπόθεση MATRATZEN. Πράγματι, στην υπόθεση που αφορούσε το σήμα VITAKRAFTκρίθηκε ότι ο Ισπανός καταναλωτής, από νοηματικής, οπτικής και ηχητικής απόψεως έδινε περισσότερη σημασία στο αρχικό στοιχείο VITA από το σύνολο του σήματος VITAKRAFT, χωρίς να συντρέχει λόγος προς τούτο. Τέλος, επισημαίνονται τα προβλήματα που μπορεί να προκύψουν για την ελεύθερη κυκλοφορία των εμπορευμάτων, αν δεν μεταρρυθμιστεί η προκύπτουσα από την απόφαση MATRATZEN νομολογία.
   
      (1)  ΕΕ C 314, της 18.12. 2004.